Bjarne Laustsen (S), 2002-01-23:
Den ny regering koster kvinderne pensionen, det er en kendsgerning, efter de udspil vi har set i dag.
Hensigten med dette lovforslag var en af den ny beskæftigelsesministers første markeringer: Nu skal det være slut med den solidariske omfordeling af midlerne i Den Særlige Pensionsopsparing.
Regeringen ønsker nu at omlægge afregningsprincippet bag pinsepakkens pensionsopsparing, så der afregnes individuelt efter krone til krone-princippet.
Det er selvfølgelig ærlig snak, men det er dog pinligt for en regering, som ellers har de svagestes vel som hjertesag, at den med overlæg vil tage fra mindrebemidlede grupper og give til dem, som ikke kommer til at savne noget.
Frem for alt er det lykkedes regeringen at ramme kvinderne.
Af bemærkningerne til lovforslaget fremgår det, at 62 pct. af kvinderne får mindre godskrevet, end de har indbetalt.
Dvs. at de fordelingsmæssigt får tilført mere til deres pension, bliver der oplyst i bemærkningerne til forslaget, i forhold til det nuværende lovforslag.
Regeringen har aflyst klassekampen, men i Socialdemokratiet mener vi, at den først lige er begyndt.
Vi skal nok klare den del af udfordringen også.
Vores princip er jo, at det er de bredeste skuldre, der skal bære de tungeste byrder, mens regeringen vælger at gå den anden vej.
Venstre taler meget om den lille mand og mindre om den lille kvinde, men de, der har haft en dårlig løn og har været borte fra arbejdsmarkedet i perioder, bliver også straffet den dag, de når pensionsalderen.
De svageste pensionister skal også i fremtiden være de allersvageste.
At Venstre ikke vil omfordele regeringens skattestop, betyder altså, at de svageste i vores samfund bliver ramt. Synes Venstre, det er rimeligt, at den fungerende beskæftigelsesminister skal have tilskrevet mere end 9.000 kr. til sin konto, og så har jeg ikke regnet det med, der eventuelt har ligget fra tidligere dobbeltmandater?
En arbejdsløs, som selvsamme minister måske har haft i sit brød, får derimod kun godskrevet 1.500 kr. Det svarer faktisk til, at en arbejdsløs vil få udbetalt
54.000 kr. mindre, når man skal have sin pension, hvorimod ministeren ved 65-års-alderen vil tjene 335.000 kr.
Det må være den lille mand med den store tegnebog, Venstre har haft i tankerne.
Formålet var jo dengang som nu at styrke dansk økonomi ved at styrke en høj opsparing.
Med det foreliggende forslag har regeringen indledt et opgør med pinsepakkens enkelte elementer, netop i den pinsepakke, der har udløst kraftige skattelettelser, som i parentes bemærket enkelte medlemmer af Venstres folketingsgruppe allerede tager til indtægt for det såkaldte skattestop.
Det er i høj grad lånte fjer.
Der er også tale om en ideologisk betinget misforståelse, når regeringen kalder SP en skat på beskæftigelse snarere end en pensionsopsparing.
Så kan man jo kalde enhver form for skat, afgift og pensionstype for en skat på beskæftigelse.
I Socialdemokratiet er vi stolte over at have ført en politik, der klart illustrerer vort sociale sindelag.
Den ordning, vi har haft, har en klar, solidarisk profil, som vi lægger meget vægt på i Socialdemokratiet.
Det, vi nu ved, er, at de grupper, der vil blive omfattet af det her, det er kvinder, det er lavtlønnede grupper, og det er dem, der har haft barselorlov; de vil således blive ramt hårdest, og derfor er forslaget meget ensidigt vendt mod kvinderne.
Vi tager kraftig afstand fra det.
Der er i øvrigt også nogle ting her i forslaget, som ikke fremgår tydeligt.
Vi synes, det er dårligt, at man ikke har været i stand til at beskrive det balancepunkt, hvor det tipper.
Vi mener, at det ligger ved omkring 265.000 kr., men præcist ved vi det ikke.
Der er en lang række uklarheder i lovforslaget.
Her kunne man netop give de lavestlønnede, de syge og arbejdsløse en håndsrækning ved ikke at pille ved det solidariske princip.
Jeg har også noteret mig, at man trods alt ikke vil foreslå at ophæve SP'en.
Og VK-regeringen kan altså godt bruge de midler, der ligger der, selv om man er indædt modstander af den meget rimelige og socialt forsvarlige pinsepakke.
Jeg vil meget gerne opfordre regeringen til at nøjes med eventuelt at sammenlægge ordningerne uden at ændre på udbetalingsprincipperne.
Socialdemokratiet kan derfor af grunde, som jeg tidligere har givet,
ikke medvirke til at gennemføre det forslag her.
Vi tager stærkt afstand fra det.